Коми Республикаса экономика сöвмöдан министерство дась примитны бюджетникъяссянь «европаса ипотека» уджтас кузя шыöдчöмъяс

Та йылысь висьталiс Коми Республикаса экономика сöвмöдан министр Андрей Шеремет уджтас збыльмöдны дасьтысьöм кузя уджалан сöвещание вылын. Коми Республикаса Веськöдлан котырлöн шуöм серти Коми Республикаса экономика сöвмöдан министерство лоö уджтас збыльмöдысьöн, мый кутас пöртсьыны олöмö 2011 вося вöльгым тöлысь 1 лунсянь.

Кыдзи пасйис Андрей Шеремет: «Миянлы сöмын колис индыны проектса операторöс. Чайта, уджыс кутас мунны вöльгым тöлысь медводдза джынйын, но гражданасянь шыöдчöмъяссö примитавны да консультацияяссö нуöдавны кутам нин вöльгым тöлысь 1 лунсянь. Министерствоын котыртöма торъя юкöн, кодi кутас уджавны уджтасын участвуйтны вермысьяскöд».

А.Шеремет эскöдiс, мый уджтасын участвуйтысьöс лоö тырвыйö тöдмöдöма оланiн ньöбан-вузалан сёрнитчöм кырымалiгöн кредит дон йылысь.

«Тайö зэв тöдчана воськов республикаса олысьясöс судзсяна оланiнöн могмöдöм кузя. Уджтасын вермасны на участвуйтны сöмын республиканскöй бюджетникъяс, кодъяслы сетöны позянлун, ичöт прöчент улö, босьтны оланiн ньöбöм вылö кызь воöдз рассрочка. Тайö этапсö збыльмöдöм бöрын кутасны видлавны позянлун ыдждöдны тайö категория списоксö – проектын участвуйтысьяссö», – пасйис Андрей Шеремет.

Матысса кадö уджтас йылысь тырвыйö юöрсö, сылысь уджаланногсö, а сiдзжö справкаяссö йöзöдасны Коми Республикаса экономика сöвмöдан министерстволöн сайтын.

 «Коми Республикаын оланiн стрöитöм сöмöдöмын отсöг сетöм» дыркадся торъя мога республиканскöй уджтас (2011-2015 вояс) «Коми Республикаса республиканскöй бюджет либö меставывса бюджет тшöт весьтö финансируйтан организацияясса уджалысьясöс, сы лыдын том специалистъясöс оланiнöн могмöдöм» уджтасув збыльмöдöм кузя мераяс йылысь» Коми Республикаса Веськöдлан котырлöн йирым тöлысь 19 лунся 469 №-а шуöмöн позьö тöдмасьны Коми Республикаса официальнöй Öтуввез-порталлöн «Правовöй документъяс» юкöдын.